**ՀԻՄՆԱՎՈՐՈՒՄ**

**«Հայաստանի Հանրապետության կառավարության 2021 թվականի հուլիսի 22-ի N 1201-Ն որոշման մեջ փոփոխություն և լրացումներ կատարելու մասին» որոշման նախագծիվերաբերյալ**

1. **Անհրաժեշտությունը**

 «Հայաստանի Հանրապետության կառավարության 2021 թվականի հուլիսի 22-ի N1201-Ն որոշման մեջ լրացումներ կատարելու մասին» ՀՀ կառավարության որոշման նախագծի (այսուհետ՝ Նախագիծ) ընդունումը բխում է Հայաստանի Հանրապետության կառավարությանը` ցամաքուրդային (դրենաժային) համակարգերի շահագործման և պահպանման աշխատանքների իրականացման արդյունավետության բարձրացմանն ուղղված որոշումներ կայացնելու լիազորությունների իրավական հիմքն ապահովելու անհրաժեշտությունից:

1. **Ընթացիկ իրավիճակը և խնդիրները**

ՀՀ կառավարության հուլիսի 22-ի N 1201-Ն որոշմամբ (այսուհետ՝ Որոշում) սահմանված է, որ «...ցամաքուրդային (դրենաժային) համակարգերի միջոցով փոխադրված հետադարձ ջրերը ենթակա են հաշվառման օգտվողի կողմից տեղադրված և շահագործող կազմակերպության կողմից կապարակնքված ջրաչափական սարքի (սարքերի) ցուցմունքին համապատասխան: Ջրաչափական սարքի խափանման և (կամ) բացակայության դեպքում արտանետվող փաստացի ջրաքանակը հաշվառվում է հետադարձ ջուր փոխադրողի և օգտվողի համատեղ չափումների հիման վրա՝ ժամանակավորապես տեղադրված չափիչ սարքի միջոցով, մինչև այն կվերականգնվի և (կամ) կտեղադրվի օգտվողի կողմից:»։ Ընկերության հետ պայմանագիր կնքում են հիմնականում այն տնտեսվարողները, որոնց ջրօգտագործման թույլտվությունների ժամկետները լրացել են։ Համաձայն Որոշման Շրջակա միջավայրի նախարարությունը ցամաքուրդային (դրենաժային) համակարգից օգտվողներից ջրօգտագործման թույլտվությունների տրամադրման ժամանակ, ցամաքուրդային (դրենաժային) համակարգերից օգտվելու դեպքում պետք է պահանջի ցամաքուրդային (դրենաժային) համակարգերը շահագործող կազմակերպության հետ կնքված պայմանագիրը:

Այն տնտեսվարողները, որոնց ջրօգտագործման թույլտվությունների ժամկետները դեռևս չեն լրացել, խուսափում են պայմանագրեր կնքել, քանի որ դրանց համար չկան անհրաժեշտ տնտեսական և վարչական լծակներ։

Անհրաժեշտ է նշել, որ Որոշման կիրարկումից հետո 176 ձկնաբուծական տնտեսություններ չունեն ջրաչափական սարքավորումներ, որի հիմնական պատճառներից մեկը ջրաչափական սարքավորումների շուկայական բարձր գինն է, որը բացասական ազդեցությունն է ունենում տնտեսվարողների կողմից արտադրվող արտադրանքի ինքնարժեքի վրա։ Փաստորեն համաձայն Որոշման N 1 հավելվածով հաստատվող «ՀայաստանիՀանրապետության ցամաքուրդային (դրենաժային) համակարգերից օգտվելու» կարգի հաշվառման պարտադիր պահանջը մնում է շահագործող ընկերության վրա, քանի որ Որոշմամբ սահմանված է, որ ջրաչափի բացակայության դեպքում արտանետվող փաստացի ջրաքանակը հաշվառվում է հետադարձ ջուր փոխադրողի և օգտվողի համատեղ չափումների հիման վրա։ Ստացվում է, որ շահագործող կազմակերպությունը 176 տնտեսվարողների հետ հաշվառի ջրահեռացված և փոխադրվող ջրի ծավալները ամենօրյա ռեժիմով, ինչը բացասական ազդեցություն է ունենում փոխադրող ընկերության աշխատանքների կազմակերպմանը։ Հաշվի առնելով այն փաստը, որ ջրօգտագործման թուլտվությունների տրամադրման համար պահանջվող Հայտով տրվում է նաև ջրահեռացման ծավալները, Նախագծով առաջարկվում է դրույթ, որը հնարավորություն կստեղծի ջրաչափական սարքավորումների բացակայության ժամանակ հիմք ընդունել ջրօգտագործման թույլտվությունում նշված ջրահեռացման ծավալները։

1. **Տվյալ բնագավառում իրականացվող քաղաքականությունը**`

Հայաստանի Հանրապետության խոնավ/գերխոնավ հողատարածքներում ՀՀ պետական բյուջեի միջոցներով «Կոլեկտորադրենաժային ցանցի պահպանում և շահագործում, գրունտային ջրերի մակարդակների և որակի որոշման աշխատանքներ» ծրագրի շրջանակներում իրականացվում են ցամաքուրդային (դրենաժային) համակարգերի մաքրման, նորոգման և պահպանման աշխատանքներ:

1. **Կարգավորման նպատակը և բնույթը**

Հայաստանի Հանրապետության խոնավ/գերխոնավ հողատարածքներում ջրային, հողային ռեսուրսների արդյունավետ օգտագործման, ցամաքուրդներում (դրենաժներում) ջրի և հարակից տարածքներում գրունտային ջրերի մակարդակի իջեցման, ինչպես նաև հողերի գերխոնավացման, բնակավայրերի ջրակալման, հողերի աղակալման և ալկալիացման ռիսկերը նվազեցնելու նպատակով Նախագծով առաջարկվում է ստեղծել իրավական հիմք կանոնակարգելու համակարգերի սեփականատիրոջ, շահագործող կազմակերպության և դրանից օգտվող ջրաչափական սարքավորում չունեցող սուբյեկտների իրավահարաբերությունները։

1. **Նախագծի մշակման գործընթացում ներգրավված ինստիտուտները**

 Ներկայացված որոշման նախագիծը մշակվել է ՀՀ տարածքային կառավարման և ենթակառուցվածքների նախարարության ջրային կոմիտեի կողմից:

1. **Ակնկալվող արդյունքը**

 Առաջարկվող կարգավորման կիրարկումը կապահովի ցամաքուրդային (դրենաժային) համակարգերից օգտվող սուբյեկտների արդարացի մասնակցությունը համակարգերի շահագործման ու պահպանման աշխատանքներին` նվազեցնելով պետության բեռը՝ ձևավորելով լրացուցիչ միջոցներ, որոնք կուղղվեն մաքրման աշխատանքների ծավալների մեծացմանը, հնարավորություն կընձեռնվի նախաձեռնել ցամաքուրդային (դրենաժային) համակարգերի մանրամասն ուսումնասիրման, գույքագրման և հաշվառման, համակարգերի վրա առկա անցումների, դիմհարների նորոգման աշխատանքներ:

1. **Տեղեկատվություն**

«Հայաստանի Հանրապետության կառավարության 2021 թվականի հուլիսի 22-ի N 1201-Ն որոշման մեջ լրացումներ կատարելու մասին» ՀՀ կառավարության որոշման նախագծի ընդունման կապակցությամբ այլ իրավական ակտերում փոփոխություններ կամ լրացումներ կատարելու անհրաժեշտություն չի առաջանում:

«Հայաստանի Հանրապետության կառավարության 2021 թվականի հուլիսի 22-ի N 1201-Ն որոշման մեջ լրացումներ կատարելու մասին» Հայաստանի Հանրապետության կառավարության որոշման նախագծի ընդունման կապակցությամբ ՀՀ պետական բյուջեում և տեղական ինքնակառավարման մարմինների բյուջեներում ծախսերի և եկամուտների ավելացում կամ նվազեցում չի նախատեսվում:

1. **Կապը ռազմավարական փաստաթղթերի հետ, Հայաստանի վերափոխման ռազմավարություն 2050, Կառավարության 2021-2026 թթ. ծրագիր, ոլորտային և/կամ այլ ռազմավարություններ**

 «Հայաստանի Հանրապետության կառավարության 2021 թվականի հուլիսի 22-ի N 1201-Ն որոշման մեջ լրացումներ կատարելու մասին» ՀՀ կառավարության որոշմաննախագիծը չի բխում ռազմավարական փաստաթղթերից։